[{"text_idx": "#000001", "text": "Croeso i\u2019n Hadroddiad Blynyddol 2015/16."}, {"text_idx": "#000002", "text": "Ar y tudalennau canlynol rydyn ni\u2019n adrodd ar y gwaith sydd wedi bod yn ganolbwynt i ni wrth i ni barhau i gefnogi ein haelodau, ein rhanddeiliaid a\u2019n llywodraeth er mwyn sicrhau Cymru lle mae pawb yn bwysig."}, {"text_idx": "#000004", "text": "Rydyn ni\u2019n falch o weithio gyda Llywodraeth Cymru fel cyfaill hollbwysig er mwyn sicrhau bod cydraddoldeb ac amrywiaeth yn cael eu gwerthfawrogi a\u2019u dathlu yng nghymunedau Cymru."}, {"text_idx": "#000005", "text": "Rydyn ni hefyd yn falch o barhau i weithio ar ran ein haelodau i hybu ymarfer ardderchog a chefnogi cynhwysiant a pharch i bawb."}, {"text_idx": "#000006", "text": "Rydyn ni wedi parhau i wneud hyn ar adeg lle mae mwy a mwy o straen ar adnoddau. Mae\u2019r Bwrdd a\u2019r staff yn canolbwyntio ar sicrhau dyfodol cynaliadwy i Tai Pawb, gan ehangu ein haelodaeth a gwneud yn siw\u0302r ein bod yn sicrhau gwerth am arian yn ein holl weithgarwch. Rydym hefyd yn edrych ymlaen yn fawr at lansio ein cynllun Nod Ansawdd ardderchog newydd yn ystod y flwyddyn sydd i ddod."}, {"text_idx": "#000007", "text": "Gobeithio y cewch fwynhad o ddarllen ein Hadroddiad Blynyddol. Hoffem ddiolch i\u2019n haelodau, ein staff, ein partneriaid ac aelodau o\u2019n bwrdd am eu cyfraniad parhaus at lwyddiant ein sefydliad."}, {"text_idx": "#000008", "text": "Hoffem ddiolch o galon i Menna Jones \u2013 aelod o staff ers blynyddoedd lawer sydd wedi ymddeol eleni, ac i Mair Thomas, sydd wedi mynd ar drywydd arall ar o\u0302l gwneud cyfraniad gwych at Tai Pawb dros y chwe blynedd ddiwethaf. Rydyn ni hefyd yn ddiolchgar iawn i ddau ymddiriedolwr ardderchog sydd wedi gadael y bwrdd eleni \u2013 Kevin Howell a Julie Nicholas, ac i Katija Dew am gamu i\u2019r bwlch ac arwain y sefydliad yn fedrus iawn rhwng mis Ionawr a mis Mai 2016."}, {"text_idx": "#000010", "text": "Rydyn ni\u2019n credu bod gan bawb yr hawl i dai o safon mewn cymunedau cydlynol a diogel. Ein bwriad yw lleihau rhagfarn, anfantais a thlodi"}, {"text_idx": "#000012", "text": "Arwain y ffordd o ran hybu cydraddoldeb ac amrywiaeth ym maes tai, gan arwain at lai o ragfarn, anfantais a thlodi."}, {"text_idx": "#000013", "text": "Bod yn bartner gwerthfawr sy\u2019n cefnogi gwasanaethau a darparwyr tai i gydnabod, parchu ac ymateb yn briodol i amrywiaeth anghenion tai a nodweddion pobl Cymru, gan gynnwys y rheini sy\u2019n agored i niwed ac ar y cyrion."}, {"text_idx": "#000014", "text": "Mae gennym bedair blaenoriaeth strategol sy\u2019n ymwneud a\u0302\u2019n gwaith i gyd ac yn darparu ffocws iddo."}, {"text_idx": "#000015", "text": "Polisi: Rydyn ni\u2019n gweithio gyda Llywodraeth Cymru a chyrff partner i wneud yn siw\u0302r bod cydraddoldeb ac amrywiaeth yn rhan annatod o bolisi tai lleol, rhanbarthol a chenedlaethol."}, {"text_idx": "#000016", "text": "Ymarfer: Rydyn ni\u2019n cefnogi gwasanaethau a darparwyr tai i wneud yn siw\u0302r bod cydraddoldeb wedi\u2019i wreiddio yn narpariaeth tai a gwasanaethau a mentrau cysylltiedig."}, {"text_idx": "#000017", "text": "Ymwybyddiaeth: Rydyn ni\u2019n codi ymwybyddiaeth o faterion sy\u2019n ymwneud ag anghydraddoldeb yng nghyswllt tai ac yn ehangach sy\u2019n wynebu pobl a\u0302 nodweddion gwarchodedig, a ro\u0302l tai o ran galluogi cydraddoldeb."}, {"text_idx": "#000018", "text": "Cynaliadwyedd: Rydyn ni\u2019n gwneud yn siw\u0302r bod Tai Pawb yn parhau i fod yn addas i\u2019r diben ac yn manteisio i\u2019r eithaf ar gyfleoedd i ehangu ei gapasiti a\u2019i gynaliadwyedd, a hynny\u2019n rhagweithiol."}, {"text_idx": "#000019", "text": "\u201cWe are proud to continue working on behalf of our members to promote excellent practice and to support inclusion and respect for all.\u201d"}, {"text_idx": "#000020", "text": "Mae Tai Pawb yn chwarae ro\u0302l allweddol o ran dylanwadu ar ddadleuon a phenderfyniadau cenedlaethol sy\u2019n effeithio ar ddarpariaeth tai gyfartal. Mae ein llais a\u2019n barn arbenigol yn helpu i sicrhau bod yr effaith y bydd penderfyniadau yn ei chael ar fywyd pobl amrywiol a rhai dan anfantais yn cael ei hystyried o\u2019r dechrau un."}, {"text_idx": "#000021", "text": "Eleni, buon ni\u2019n gweithio\u2019n agos gyda\u2019n cyd-weithwyr yn Llywodraeth Cymru drwy roi cymorth iddynt gyda\u2019u gwaith yn ymwneud a\u0302 chydraddoldeb, a thrwy arfer ein dylanwad gwleidyddol a\u2019n dylanwad arall lle bu modd. Buon ni\u2019n helpu Llywodraeth Cymru i fonitro cynnydd cenedlaethol y broses o ddatblygu Cofrestri Tai Addas yng Nghymru. Cynigion ni ein cyngor, ein hadborth a\u2019n cyfraniad ynghylch amrywiaeth o bynciau, gan gynnwys mewnfudo, tai addas, digartrefedd, monitro cydraddoldeb, dyraniadau, a mwy."}, {"text_idx": "#000023", "text": "\u201cFe ddarparon ni dystiolaeth ysgrifenedig a llafar fel rhan o broses ddeddfwriaethol y Bil Rhentu Cartrefi, a buon ni\u2019n gweithio mewn partneriaeth a\u0302 Cymorth Cymru i gyflwyno sylwadau i\u2019r gweinidog ar y materion allweddol sy\u2019n effeithio ar y sector cefnogi pobl, megis gwaharddiadau dros dro. Rydyn ni hefyd wedi cymryd rhan weithgar yng Ngrw\u0302p Rhanddeiliaid Rhentu Cartrefi\u201d."}, {"text_idx": "#000024", "text": "Gweithion ni\u2019n agos gyda\u2019r rheoleiddiwr fel rhan o\u2019r Grw\u0302p Cynghori ar Reoleiddio a\u2019r tu allan iddo \u2013 cydweithrediad effeithiol a arweiniodd at ddatblygu\u2019r cynlluniau ar gyfer ein Nod Ansawdd."}, {"text_idx": "#000025", "text": "Hefyd, fe godon ni ymwybyddiaeth o\u2019r prif faterion yng nghyswllt archwiliadau Hawl i Rentu. Buon ni\u2019n gweithio mewn partneriaeth a\u0302\u2019n cyfoedion yn Shelter Cymru, Cyngor Ffoaduriaid Cymru, Diverse Cymru, Tai Cymunedol Cymru a Sefydliad Tai Siartredig Cymru er mwyn amlygu risgiau a chynnig atebion yng nghyswllt y datblygiadau pwysig hyn yng nghyfraith mewnfudo, a allai arwain at gynnydd mewn digartrefedd ymysg pobl dduon a lleiafrifoedd ethnig. Ysgrifennon ni at y gweinidog a thrafod a\u0302 senedd y DU, a buom yn cwrdd a\u0302\u2019n cyd-weithwyr yn y Swyddfa Gartref a\u2019u gwahodd i siarad yn ein seminar oedd yn canolbwyntio ar fewnfudo y trefnon ni mewn partneriaeth a\u0302 BAWSO."}, {"text_idx": "#000026", "text": "Bu eleni yn flwyddyn brysur ar gyfer ymgyngoriadau hefyd \u2013 rydyn ni wedi darparu ymatebion ysgrifenedig cynhwysfawr i 25 ymgynghoriad gwahanol eleni, gan gynnwys y Bil Trais yn erbyn Menywod a Cham-drin Domestig, y Bil Rhentu Cartrefi, newidiadau i ddeddfwriaeth a chodau sy\u2019n ymwneud a\u0302 digartrefedd yn ogystal a\u0302 strategaethau a chynlluniau cenedlaethol sy\u2019n ymwneud a\u0302 materion Traws* ac iechyd meddwl (fe ddylanwadon ni ar gynnwys y cynllun gweithredu cenedlaethol ar Gydraddoldeb Trawsryweddol drwy amlygu ro\u0302l darparwyr tai)."}, {"text_idx": "#000027", "text": "Darparon ni hefyd dystiolaeth ar lafar i bwyllgor uchel ei fri\u2019r Cenhedloedd Unedig ynghylch hawliau pobl ag anableddau, gan ddylanwadu ar adroddiad y Cenhedloedd Unedig ar sut mae gwledydd yn perfformio yng nghyswllt cydraddoldeb anabledd a byw\u2019n annibynnol."}, {"text_idx": "#000028", "text": "Mae Tai Pawb yn chwarae ro\u0302l allweddol yn y gwaith o gefnogi ein haelodau, a\u2019u herio a\u2019u helpu nhw i wella eu hymarfer yng nghyswllt cydraddoldeb ac amrywiaeth. Mae ein cefnogaeth yn ysbrydoli pobl a chymunedau i groesawu cydraddoldeb ac amrywiaeth."}, {"text_idx": "#000029", "text": "Arweinir ein gwaith nid yn unig gan ein harbenigedd a\u2019n gwybodaeth am faterion cydraddoldeb ac amrywiaeth, ond hefyd, yn hollbwysig, gan anghenion ein haelodau. Eleni, fe wnaethon ni barhau a\u0302\u2019n gwaith ar rymuso a galluogi ein haelodau i roi cydraddoldeb ac amrywiaeth wrth galon eu hymarfer."}, {"text_idx": "#000030", "text": "Gwnaethon ni hefyd barhau i hwyluso Rhwydwaith Cydraddoldeb Tai Cymru, sy\u2019n cael ei arwain gan ei aelodau ac yn helpu aelodau i rannu eu hymarfer gorau, trafod materion allweddol ac atebion ymarferol i heriau cydraddoldeb ac amrywiaeth."}, {"text_idx": "#000031", "text": "Rhoddon ni\u2019r wybodaeth ddiweddaraf i\u2019r rhwydwaith am faterion polisi sy\u2019n effeithio ar ei waith, yn ogystal a\u0302 helpu i hwyluso cyfarfodydd ar faterion megis Asesiadau Effaith Cydraddoldeb, Ymgorffori Newid a Safonau Iaith Gymraeg, gan sicrhau bod yr holl randdeiliaid allweddol a sefydliadau ymarfer gorau yno i gyfrannu. Rydyn ni hefyd wedi sefydlu grw\u0302p Yammer ar gyfer y rhwydwaith, er mwyn i aelodau allu rhannu gwybodaeth rywfaint yn haws."}, {"text_idx": "#000032", "text": "\u201cFe wnaethon ni hefyd barhau i hwyluso\u2019r Rhwydwaith Cofrestr Tai Addas, gan alluogi Awdurdodau Lleol, Cymdeithasau Tai a sefydliadau eraill sydd a\u0302 diddordeb mewn datblygu Tai Addas ymhellach i gyfnewid ymarfer a dysgu oddi wrth eraill.\u201d"}, {"text_idx": "#000033", "text": "Mae ein gwasanaethau hyfforddi wedi mynd o nerth i nerth \u2013 yn dilyn adolygiad o\u2019n buddion aelodaeth, rydyn ni wedi ehangu ein cynnig hyfforddi, gan gynnwys gofyn i bartneriaid ddarparu cyrsiau ardderchog, megis Rhagfarn Ddiarwybod, neu ddatblygu cwrs partneriaeth newydd gyda TPAS sy\u2019n canolbwyntio ar ennyn cyfranogiad grwpiau sy\u2019n cael eu tangynrychioli. Lansion ni ein llyfryn hyfforddi newydd a chynnal diwrnod blas ar hyfforddiant. Arweiniodd hyn at gynnydd yn y galw am ein hyfforddiant (fe ddarparon ni 30 sesiwn a chael llawer o archebion ar gyfer y flwyddyn nesaf), a chawson ni adborth gwych, megis:"}, {"text_idx": "#000035", "text": "\u201cRoedd hyfforddiant Cydraddoldeb Tai Pawb yn ddefnyddiol iawn. Mae\u2019r staff a\u2019r tenantiaid a gymerodd ran bellach yn llawn ddeall ystyr monitro cydraddoldeb a pham ei fod mor bwysig. Darparwyd yr hyfforddiant mewn dull oedd yn hawdd ei ddeall ac yn ennyn diddordeb. Mae wedi gwneud y staff yn fwy ymwybodol o nodweddion gwarchodedig a sut mae modd darparu ein gwasanaethau mewn ffordd deg sydd ddim yn camwahaniaethu.\u201d \u2013 Cymdeithas Dai Hafod"}, {"text_idx": "#000037", "text": "Rydyn ni\u2019n gwybod bod ein haelodau yn amlwg yn gwerthfawrogi ein cyngor a\u2019n cymorth arbenigol manwl yng nghyswllt eu gwaith bob dydd. Eleni, fe ddarparon ni 26 prosiect ymgynghori gwahanol, o bolisi bwrdd gwaith i adolygu cynlluniau, a hynny drwy weithdai wedi\u2019u teilwra ar faterion megis iechyd meddwl neu sesiynau asesu effaith cydraddoldeb, ynghyd a\u0302 phrosiectau tymor hir yn cynnwys timau llawn, megis adolygu systemau dyrannu a\u2019u heffaith ar grwpiau amrywiol o ddefnyddwyr gwasanaeth."}, {"text_idx": "#000038", "text": "Mae ein llinell gymorth i aelodau yn dod yn fwys poblogaidd hefyd. Gwnaethon ni ymdrech wirioneddol i\u2019w hyrwyddo ac eleni fe ddelion ni a\u0302 103 o ymholiadau llinell gymorth, gan gynnwys rhoi cymorth i staff drwy roi cyngor ar recriwtio pobl dduon a lleiafrifoedd ethnig, monitro cydraddoldeb a phroffilio, addasiadau rhesymol i bobl anabl a newid enwau ar gytundebau tenantiaeth. Datblygon ni arbenigedd mewn meysydd newydd hefyd, er enghraifft fe helpon ni awdurdod lleol i gynnal ymgynghoriad a\u0302 Sipsiwn a Theithwyr i gyfrannu at eu hasesiad anghenion statudol, ac fe ddatblygon ni archwiliad iechyd cydraddoldeb i sefydliadau \u2013 gyda llawer o aelodau yn defnyddio\u2019r gwasanaeth hwn i lywio eu blaenoriaethau cydraddoldeb ac amrywiaeth."}, {"text_idx": "#000039", "text": "Eleni, rydyn ni hefyd wedi dechrau gweithio ar ein datblygiad mwyaf a gorau hyd yma \u2013 nod ansawdd cenedlaethol a fydd yn sbarduno rhagoriaeth yn y sector ac yn cael ei gymeradwyo gan y rheoleiddiwr. Wedi\u2019i ddatblygu drwy gydweithio\u2019n agos a\u0302\u2019r sector, y nod hwn fydd y cyntaf o\u2019i fath yng Nghymru. Bydd yn gosod y safon o ran cydraddoldeb ac amrywiaeth ym maes tai, yn gwella profiadau tenantiaid, cwsmeriaid a staff amrywiol, yn darparu fframwaith ar gyfer gwaith cydraddoldeb ac amrywiaeth sefydliadau, ac yn ennyn egni a ffocws staff ynghylch cydraddoldeb ac amrywiaeth. Caiff y nod ei lansio fis Ebrill 2017, ac rydyn ni\u2019n edrych ymlaen at adrodd arno yn ein hadroddiad blynyddol nesaf."}, {"text_idx": "#000040", "text": "Rhan o\u2019n ro\u0302l ni yw gwneud pobl yn ymwybodol o bwysigrwydd cydraddoldeb a\u2019u hysbrydoli i groesawu cydraddoldeb ac amrywiaeth yn eu sefydliadau. Eleni, rydyn ni wedi canolbwyntio ar ddatblygu\u2019r rhan hon o\u2019n ro\u0302l."}, {"text_idx": "#000041", "text": "Mewn partneriaeth a\u0302 Sefydliad Tai Siartredig Cymru, Tai Cymunedol Cymru a Chwarae Teg, fe gynhalion ni lansiad Cymreig amlwg ar gyfer menter Arwain Amrywiaeth erbyn 2020 y Sefydliad Tai Siartredig, sy\u2019n herio\u2019r sector i ymrwymo i 10 addewid a\u2019u gwireddu yn y blynyddoedd nesaf, a fydd, gyda gobaith, yn arwain at gynnydd yn yr amrywiaeth mewn safleoedd arwain \u2013 rhywbeth sy\u2019n dal i fod yn her ledled Cymru a\u2019r DU. Cyn y lansiad fe gynhalion ni sesiwn lle ymrwymodd bob partner i hyrwyddo a monitro llwyddiant y fenter hon, ac rydyn ni\u2019n falch iawn o weld y sylw cadarnhaol a roddwyd i\u2019r sesiwn yn y cyfryngau, ac roedd hi\u2019n bleser cael Lesley Griffiths yno. Ar y pryd, hi oedd y Gweinidog oedd yn gyfrifol am dai."}, {"text_idx": "#000042", "text": "\u201cRydyn ni hefyd wedi lansio ein hymgyrch #LeaderLikeMe sy\u2019n gofyn i unigolion wneud addewidion ymarferol a phersonol sy\u2019n ymwneud a\u0302 chefnogi pobl o grwpiau sy\u2019n cael eu tangynrychioli ar eu taith arwain. Yn ystod y flwyddyn ar o\u0302l y lansiad, fe welon ni effeithiau cychwynnol ardderchog #LeaderLikeMe, a byddwn yn adrodd arnynt yn y flwyddyn ganlynol.\u201d"}, {"text_idx": "#000043", "text": "Mae mynd i\u2019r afael a\u0302\u2019r stigma ynghylch iechyd meddwl a chodi ymwybyddiaeth o broblemau iechyd meddwl ac atebion iddynt wedi bod yn rhan bwysig o\u2019n gwaith eleni, ac yn flaenoriaeth glir i\u2019n haelodau. Cynhalion ni seminar lwyddiannus iawn ar y pwnc hwn, yn ogystal a\u0302 darparu gweithdai mewn sefydliadau a chodi ymwybyddiaeth o\u2019r mater pwysig hwn ar gyfryngau cymdeithasol yn ystod Wythnos Ymwybyddiaeth o Iechyd Meddwl."}, {"text_idx": "#000044", "text": "Gwnaethon ni barhau i ddarparu cynnig digwyddiad arloesol ac amrywiol ar y prif faterion polisi ac ymarfer, gan ganolbwyntio ar hyrwyddo atebion ac ymarfer da. Cawson ni adborth ardderchog ar ein cynhadledd Creu Cartrefi flynyddol, a gynhaliwyd ar yr union ddiwrnod \u201cyn y dyfodol\u201d sydd yn y ffilm \u201cBack to the Future\u201d enwog. Roedd hi hefyd yn ben-blwydd arnom yn 10 oed, ac yn ddigon teg fe roeon ni sylw i gyflawniadau yng nghyswllt cydraddoldeb ac amrywiaeth, a hefyd i\u2019r heriau y mae\u2019n rhaid i ni ganolbwyntio arnynt o hyd. Yn ein barn ni, mae adborth un cyfranogwr yn crynhoi\u2019r diwrnod:"}, {"text_idx": "#000046", "text": "Rydyn ni hefyd wedi cynnal seminarau ar bynciau megis Arweinyddiaeth ac Amrywiaeth, cysylltiadau rhwng agenda\u0302u gwrth-dlodi a chydraddoldeb, iechyd meddwl a chymhwysedd tai yng nghyswllt mewnfudo. Roedd pob un o\u2019n digwyddiadau eleni yn llwyddiant, gan i ni ganolbwyntio ar arloesedd, ymarfer sy\u2019n ysbrydoli a chyfle i rwydweithio \u2013 pynciau teilwng iawn ym marn ein haelodau a\u2019n partneriaid."}, {"text_idx": "#000047", "text": "Eleni, rydyn ni hefyd wedi ymrwymo i ddatblygu ein gwefan newydd ac wedi dechrau\u2019r gwaith hwnnw, er mwyn cael gwefan a\u0302 gwell nodweddion a chynllun, ond yn bwysicach na dim, gwefan a fydd yn gallu bod yn ganolbwynt gwybodaeth arloesol ar gyfer pob agwedd ar gydraddoldeb, amrywiaeth a thai. Bydd hefyd yn golygu bod gwell cyfle i arddangos gwaith ein haelodau ac ehangu ein hagweddau arwain yn y sector drwy gyfrwng blogiau, fideos ac astudiaethau achos."}, {"text_idx": "#000048", "text": "Mae cynaliadwyedd yn bwysig iawn i ni. Mae Tai Pawb yn sefydliad bach gyda chylch gwaith mawr, a gallai unrhyw risgiau ariannol fod a\u0302 goblygiadau difrifol i\u2019n gweithgarwch. Rydyn ni wedi mabwysiadau agwedd ragweithiol at sicrhau ein cynaliadwyedd yn y tymor hir. Yn ystod y pedair blynedd ddiwethaf, rydyn ni wedi colli tua 23% o\u2019n cyllid grant craidd, ond wedi tyfu fel sefydliad er gwaethaf hynny \u2013 o 5 i 6 aelod o staff, gan wneud gwaith ardderchog."}, {"text_idx": "#000049", "text": "Ni fu newid yn hynny o beth eleni. Er enghraifft, fe wnaethon ni adfywio ein rolau ti\u0302m a chyflogi Rheolwr Datblygu Busnes er mwyn sbarduno cynaliadwyedd tymor hir y sefydliad, rheoli datblygiad busnes presennol a newydd Tai Pawb ledled Cymru, a helpu i sicrhau adnoddau digonol i helpu\u2019r sefydliad i gyflawni ei weledigaeth a\u2019i nod."}, {"text_idx": "#000050", "text": "Canolbwyntion ni ar fentrau sydd nid yn unig yn cael effaith uchel o ran ein nod, ond hefyd yn darparu ffynhonnell incwm fwy cynaliadwy neu\u2019n sicrhau\u2019r effaith ariannol orau, gan gynnwys y nod ansawdd, tendrau a cheisiadau am grantiau."}, {"text_idx": "#000051", "text": "Datblygon ni gynllun cyfathrebu a alluogodd ni i sicrhau gwell cydbwysedd rhwng ein gweithgareddau a\u2019n cyfathrebu drwy gydol y flwyddyn, ac i farchnata\u2019n hunain yn fwy effeithiol."}, {"text_idx": "#000053", "text": "Hoffem ddiolch i\u2019n holl aelodau am gefnogi Tai Pawb eleni. Fydden ni ddim wedi gallu gwneud hyn heboch chi! Hoffem ddiolch hefyd i\u2019r bobl a\u2019r sefydliadau canlynol yn arbennig, gan gynnwys cyllidwyr, noddwyr, aelodau a phartneriaid:"}, {"text_idx": "#000054", "text": "Diolch o galon i\u2019n staff a\u2019n ymddiriedolwyr rhagorol hefyd:"}, {"text_idx": "#000056", "text": "Gofrestru ar gyfer ein cylchlythyr\nSafbwyntiau a\u2019r sylwadau diweddaraf ym maes cydraddoldeb a thai"}, {"text_idx": "#000057", "text": "Gofrestru ar gyfer ein cylchlythyr"}, {"text_idx": "#000058", "text": "Safbwyntiau a\u2019r sylwadau diweddaraf ym maes cydraddoldeb a thai"}]